Fietsryer terug na Nederland ná gru-ongeluk | Netwerk24
12 Augustus 2020 11:04
Die Nederlandse fietsryer Fabio Jakobsen is in 'n mediese koma geplaas ná 'n vreesaanjaende ongeluk in die eerste skof van die Poolse Toer. Foto: Getty Images
Die Nederlandse fietsryer Fabio Jakobsen se toestand "vorder goed" ná sy gru-ongeluk in die Tour of Poland en hy sal na sy geboorteland terugkeer vir verdere behandeling.
Die 23-jarige Jakobsen is in 'n mediese koma geplaas en moes 'n operasie aan sy gesig ondergaan ná 'n ongeluk by die wenstreep op die eerste skof van die fietsren.
"Jakobsen se toestand vorder so goed dat hy Woensdag oorgeplaas word na die hospitaal in Leiden, Nederland," sê sy Deceuninck-Quick Step-span in 'n verklaring.
Jakobsen en Dylan Groenewegen, wat vir die Jumbo-Visma-span ry, was in 'n intense tweestryd reg voor die wenstreep gewikkel, toe Jakobsen in die versperring langs die pad ingeploeg en teen 'n beampte gebots het.
Die sport se beheerliggaam, die Internasionale Fietsryunie (UCI), het in 'n verklaring Groenewegen se "gevaarlike optrede" veroordeel en hom summier gediskwalifiseer.